Navorsing by US oor ‘lang Covid’ gedoenDie US het begin met navorsing oor sogenaamde Lang-Covid. (Foto: Resia Pretorius/US) Die Universiteit Stellenbosch (US) het ŉ aanlyn register begin vir navorsing oor die sogenaamde lang Covid. Volgens die universiteit is “lang Covid” ŉ versameling voortslepende simptome wat 90 dae of langer duur nadat pasiënte van ernstige Covid-19-infeksie herstel het. Simptome kan tussen 25% en 35% van gevalle voortduur, selfs nadat die persoon nié meer positief vir die koronavirus toets nie. Simptome sluit in moegheid, asemhalingsprobleme, kortasem, gewrig- en borspyn. Prof. Resia Pretorius, verbonde aan US se Departement Fisiologiese Wetenskappe, het nou ŉ register op die been gebring om dié simptome aan te teken en het ŉ beroep op mense gedoen om hul simptome en komorbiditeite in die register aan te teken. Mense in Kaapstad of in die Kaapse Wynland-gebied kan ook vrywillig ŉ bloedmonster vir die navorsing skenk. Die insameling van bloedmonsters sal na die res van die land uitgebrei word sodra finansiering beskikbaar is. Die hoofdoel van die aanlyn register is om die omvang van die probleem in Suid-Afrika vas te stel. Pretorius, die hoofondersoeker in die studie, wil ook die langtermyn newe-effekte van lang Covid en die gepaardgaande komorbiditeite, sowel as die uitwerking daarvan op bloedstolling en sirkulerende inflammatoriese molekules in die bloed bestudeer. In samewerking met Innovus, die US Tegnologie-oordragkantoor, het Pretorius onlangs ŉ metode gepatenteer vir die vroeë identifisering van lang Covid. Danksy die metode kan hulle bloedklonte wat weerstandig is teen die ensimatiese afbreek van die fibrien daarin, in bloedmonsters identifiseer. Pretorius is ŉ spesialis op die gebied van die wetenskap van bloed, bloedstolling en inflammatoriese siektes en hoop om nuwe molekules in die bloed te identifiseer wat moontlik verantwoordelik is vir die bloedklonte wat weerstandig is teen fibrinolitiese afbreking. Die teenwoordigheid van sulke molekules sou dan uiteindelik ook gebruik kon word vir die vroeë identifisering van lang Covid en selfs in die ontwikkeling van suksesvolle behandeling van individue met voortslepende simptome wat daarmee verband hou.